አቶ ሱፍያን አህመድ ለአፍሪካ ልማት ባንክ ፕሬዚዳንትነት ለመወዳደር በእጩነት ቀረቡ
የኢፌዴሪ የገንዘብና ኢኮኖሚ ልማት ሚኒስትር አቶ ሱፍያን አህመድ  ለአፍሪካ  ልማት ባንክ ፕሬዚዳንትነት ለመወዳደር በእጩነት ቀረቡ።በአሁኑ ወቅት የባንኩ ፕሬዚዳንት የሆኑት ዶናለድ ካቤሩካ ሁለተኛ የስልጣን ዘመናቸው በፈረንጆቹ ነሃሴ ወር ላይ የሚጠናቀቅ ሲሆን፥ የባንኩ ቦርድ የሚተካቸውን  ሰው ግንቦት ወር ላይ  ይመርጣል።ባንኩ ዛሬ እንዳስታወቀው ከአቶ ሱፍያን አህመድ ጋር  የቻድና የኬፕ ቬርዴ  የፋይናንስ ሚኒስትሮች፣ የናይጄሪያ የግብርና  ሚኒስትር፣ በአሁኑ ወቅት የእስላሚክ ልማት ባንክ ምክትል ፕሬዚዳንት የሆኑት ማሊያዊው ቢራማ ባቦካር ሲድቤ በእጩነት ቀርበዋል።በጨማሪም የባንኩ ምክትል ፕሬዚዳንት ቶማስ ሳካላ፣ የሴራሊዮን የውጭ ጉዳይ ሚኒስትር ሳሙራ ካማራ እና የቱኒዚያ የቀድሞ የፋይናንስ ሚኒስትር ጃሎል አይድ በእጩነት መቅረባቸው ነው የተገለፀው።በአፍሪካ ተፅእኖ ፈጣሪ የሆነውና በአህጉሪቱ የሚከናወኑ ግዙፍ የልማት ፕሮጀክቶችን በገንዘብ የሚደግፈውን ይህን ባንክ ለአምስት ዓመት የሚመራው ፕሬዚዳንት ተፅዕኖ የመፍጠር አቅሙ ከፍተኛ መሆኑ ይነገራል።የባንኩ መስራች አባል የሆነችው ኢትዮጵያ ከዚህ በፊት ለፕሬዚዳንትነት  እጩዋን አቅርባ ባታውቅም በአውሮፓውያኑ 1990ዎቹ ውስጥ አቶ ተካልኝ ወንድሙ የተባሉ ኢትዮጵያዊ ባንኩን በምክትል ፕሬዚዳንትነት አገልግለዋል።ለበርካታ ዓመታት በገንዘብና  ኢኮኖሚ ልማት ሚኒስትርነት ያገለገሉት አቶ ሱፍያን አህመድ በአሁኑ ወቅት ባንኩን በምክትል ፕሬዙዳንትነት እያገለገሉ ካሉት ቶማስ ሳካላ ብርቱ ፉክክር እንደሚገጥማቸው ይጠበቃል።ኢትዮጵያም ያቀረበችው እጩ የአሸናፊነት ድምፅ  እንዲያገኝ በባንኩ ድርሻ  ያላቸውን የአፍርካ አገራት፣ ቻይና፣ ህንድና ቱርክ ድጋፍ ለማግኘት ማግባባት ይጠበቅባታል። (ኤፍ.ቢ.ሲ)